Tapte mot Kjell Inge Røkke
- Jeg er veldig skuffet over dommen. Jeg har en måned på meg til å vurdere om jeg skal anke dommen til lagmannsretten, sier Orveland til VG. I flere år var 63-åringen samboer med Kjell Inge Røkkes ekskone Kari Monsen Røkke (56). I fjor sommer saksøkte han Kjell Inge Røkke (54) for ti prosent av hans aksjeformue - minst 1,7 milliarder kroner. Men så ble han og Røkke enige om et oppklaringsmøte og Orveland trakk søksmålet. Den tidligere kunsthandleren har fremholdt at han trakk saken fordi han trodde han skulle få til en minnelig løsning med milliardæren. Det gikk ikke som 63-åringen hadde regnet med og han følte seg lurt til å trekke saken. I mai i år saksøkte 63-åringen milliardæren på ny. Røkke og hans advokat John Christian Elden hevdet at kravet var oppgitt i forbindelse med at søksmålet ble frafalt i fjor.Tingrettsdommer Diderik Heiberg Danbolt gir Røkke fullt medhold. Elden er fornøyd med dommen. - Vår oppfatning er at Orveland her misbruker rettssystemet samt forsøker å utøve press mot Røkke for å betale et uholdbart krav ved å bruke media, skriver Elden i en epost. Selv om Elden vant saken for milliardæren, fikk han ikke medhold i sitt salærkrav. John Christian Elden krevde å få betalt 114.187 kroner for 50 timers arbeid, men retten mente dette var for høyt. De godtok at han bare kunne kreve å ta seg betalt for 33 timers arbeid med en timesats på 1800 kroner. Dommeren skriver at han har forståelse for at saksøkte fant det nødvendig å utarbeide og inngi et omfattende tilsvar. «Retten finner likevel kravet, og da særlig timetallet, for høyt, særlig sett hen til at sakskomplekset var kjent fra den tidligere sak. Retten finner at det sakskostnadskrav som kan kreves dekket av Orveland skjønnsmessig kan fastsettes til kr 60.000 tillagt merverdiavgift, til sammen kr 75.000.» - Domstolen har ikke redusert vårt salærkrav. Det er dekket fullt ut av vår klient. Men den har fritatt Orveland fra å erstatte 39.000 av salæret som Røkke har hatt som utgift, skriver Elden. - Vi anså det nødvendig å gå grundig inn i saken på nytt for å få søksmålet avvist uten videre plunder, siden vi forrige gang ikke fikk det, skriver Elden og legger til: - Vi får heller se om han husker å innbetale til Røkke de 75.000 han ble idømt.
Per Orveland (63) krevde å få ti prosent av aksjeformuen til Kjell Inge Røkke (54) - minst 1,7 milliarder kroner. Nå har tingretten avvist kravet.